Gru-ongeluk op N1 eis vyf(Foto: Verskaf) Vyf mense is dood en een beseer nadat twee motors en ’n vragmotor Sondagmiddag in ’n botsing op die N1 naby Modimolle (Nylstroom) in Limpopo betrokke was. ’n Gebarste motorband het vermoedelik die gru-ongeluk tot gevolg gehad. Mike Maringa, woordvoerder van die provinsiale departement van vervoer, sê een van die motorbande van ’n Ford Kuga het vermoedelik gebars en die bestuurder het beheer oor die voertuig verloor. Die Ford Kuga het teen ’n aankomende Suzuki gebots waarna dié teen ’n vragmotor gebots het. Die Suzuki het aan die brand geslaan en die vragmotor het omgeslaan. Die vragmotorbestuurder is lig beseer. Al die insittendes van die ander twee voertuie het in die voorval omgekom. Maringa sê nege mense is die naweek op Limpopo se paaie dood. Die vorige naweek het 12 mense in motorongelukke in dié provinsie omgekom. Voorlopige ondersoeke het gewys dat gebarste motorbande die moontlike oorsaak was in drie van die vier ongelukke wat die afgelope naweek in Limpopo aangemeld is. Mavhungu Lerule-Ramakhanya, provinsiale LUR vir vervoer en gemeenskapsveiligheid, doen ’n beroep op motoriste om die toestand van hul voertuie na te gaan voor hulle na hul bestemmings vertrek.